### Beslutningstema

Det skal i denne sag besluttes, om idéhøringen for at etablere et nyt biogas- og pyrolyseanlæg ved [adresse] skal igangsættes.

Klima-, Vækst- og Udviklingsudvalget er ansvarlig for igangsætning af kommuneplantillægget, som dette punkt vedrører. Samtidig orienteres Teknik- og Miljøudvalget.

### Sagsfremstilling

Agri Energy Syd ApS ønsker at etablere Energiparken Agri Energy Syd på matr.nr. 171 og 203 Rangstrup, Ivan Thorsen. Adressen er [adresse] Projektområdet udgør samlet ca. 20 ha bestående af eksisterende landbrugsejendom og landbrugsjord. Selve anlægget består af:

* Et biogasanlæg til behandling af organisk biomasser
* Pyrolyseanlæg til produktion af biokul med tilhørende separationsanlæg
* "Carbon Capture, Utilization, and Storage" (CCUS-anlæg), der opfanger CO2, for at den kan anvendes til anden industri eller oplagring, f.eks. underjordisk. I dette tilfælde vil den gøres flydende ved trykforøgning til 20 bar, hvorefter den afhentes i lastbil og afsættes til tredjepart (Utilization)
* Option for etablering af et opgraderingsanlæg til opgradering af biogas til væskeform (LBG - Liquid Biogas Gas), som kan anvendes til brændstof i transportsektoren
* Option for deling af varmeoverskud til f.eks. fjernvarmen

Den komplette forsyningskæde, inklusiv optioner, er illustreret på s. 3 i bilag "Projektbeskrivelsen".

Ejerskab og lokal forankring

Ejerskabsmodel for Agri Energy Syd er opbygget ud fra andelstanken. Den ene halvdel ejes af teknologileverandøren, mens den anden halvdel ejes af biomasseleverandørerne.

Modellen skal sikre stabile leverancer og bibeholdelse af værdierne i lokalområdet, hvor overskuddet deles 50/50 mellem andelshavere og øvrige ejere. Udbetalingen øges procentvis med indtjeningen.

Biomasse

Anlægget vil få en kapacitet mellem 700.000 og 1.100.000 ton biomasse, bestående af flydende husdyrgødning, fast husdyrgødning, halm i baller, forbehandlet halm (halm samensileret med f.eks. kartoffelpulp, roer, efterslæt af græs eller lignende våde produkter). Flydende husdyrgødning udgør mellem 100.000 og 300.000 ton. Der forventes et opland på op til 50 kilometer og ressourcer fra ca. 60.000 ha. Biogasanlægget forventes at kunne producere 58 mio. m3 biogas.

Vej og transport

Transportbehovet forventes samlet at være 214 transporter om dagen, svarende til 428 kørsler. Én kørsel svarer til en lastbil, der kører til anlægget eller en lastbil, der forlader anlægget, jf. bilag "Transport og trafikredegørelse" s. 2.

Projektområdet vil få vejadgang til [adresse] (vejklasse 1). [adresse] er en kommunevej med en årsdøgnstrafik på 2.147 stk.

Miljø-, natur- og planforhold

Projektområdet er placeret i umiddelbar nærhed til eksisterende gastransmissionsledning, hvorfor Energinet og Evida er høringsparter. Området er ikke lokalplanlagt, og der findes heller ingen kommuneplanramme for projektområdet. Projektområdet er beliggende indenfor nitratfølsomme indvindingsområder, som forventes håndteret med tætte belægninger. Der skal i detailprojekteringen tages hensyn til Nipsådalen og selve Nips Å, der ligger ca. 500 meter fra anlægget. Der er 620 meter til landsbyafgrænsningen for [adresse]. Nærmeste habitatområde er "Mandbjerg Skov" ca. 10 kilometer mod vest. Det nærmeste ammoniakfølsomme område ligger ca. 900 meter øst for projektområdet. Projektområdet er placeret udenfor alle beskyttelseslinjer.

Klima

Projektet bidrager til opfyldelse af "Vores Klimahandleplan", i forhold til målet om afgasning af 90 procent af gyllen.

Projektet bidrager til at nå mål i "Vores Klimahandleplan" om mindst én energiklynge og sektorbehandlinger fra VE-produktion og biogas før 2025.

Projektet bidrager til udfasning af naturgas og olie i private boliger inden 2030.

Den forventede Solvej Nissen forventes at ligge på ca. 500.000 CO2-ækvivalenter, jf. bilag "Klimaeffekten".

Planloven er blevet revideret den 1. marts 2024, hvorefter det ikke længere er et lovkrav at afholde idéhøringer. Forvaltningen anbefaler dog, at der afholdes en idéhøring i forbindelse med projektet, da indvirkningen på det omkringliggende miljø ikke er ubetydelig.

Proces

Ud over 4 ugers idéhøringsfasen vil en generel planproces bestå af følgende elementer:

- Politisk proces

- Udarbejdelse af lokalplan og kommuneplantillæg, herunder miljørapport og miljøkonsekvensrapport

- Udarbejdelse af sikkerhedsdokument og miljøgodkendelse

- Politisk proces

- 8 ugers offentlighedsfase, herunder borgermøde

- Politisk proces

Projektet er omfattet af Miljøvurderingslovens Bilag 1. Det er dermed omfattet af direkte krav om miljøvurdering af projektet, jf. Miljøvurderingslovens § 15, stk. 1.

Grundet det forventede store oplag af gas er det forventningen, at det vil være Miljøstyrelsen, der er myndighed for miljøgodkendelsen.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | planprocessen igangsættes med 4-ugers idéhøring, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 10. juni 2024, pkt. 15:

Indstillingen anbefales.

Beslutning fra Økonomiudvalget, 20. juni 2024, pkt. 16:

Indstillingen anbefales.

Karen Knudsen og George Mathiesen deltog ikke i mødet.

### Beslutning

Indstillingen godkendt.